4. maj 2017

**Formandsberetning**

Det var lidt tøvende, at jeg sagde ja til hvervet som formand for Dansk Forening for Muskuloskeletal Radiologi (MuskRad) efter overlæge Zoreh Rasti. Kunne jeg løfte arven og passe formandskabet ind i en i forvejen travl hverdag? Ville der være den fornødne opbakning blandt selskabets øvrige medlemmer, så hvervet ikke blev for tungt og uden fremdrift? Her et lille halvt år efter, at jeg sagde endelig ja tak til formandskabet er bekymringerne ikke længere så fremtrædende.

Jeg har oplevet en varm velkomst og opbakning fra alle. Der har været rigtig god energi blandt medlemmerne, som lægger en stor arbejdsindsats for dagen på mange forskellige områder. Det lover godt for fremtiden og har stor betydning for det muskuloskeletale subspeciale.

Jeg vil gerne fremhæve det store arbejde omhandlende udfordringer med at sikre tilstrækkelige kvalifikationer hos de sagkyndige ved Patientombuddet i forbindelse med muskuloskeletale klagesager. Det er en meget vigtig problemstilling, ikke bare for vores subspeciale, men så sandelig også for øvrige radiologiske subspecialer og forhåbentlig også andre lægelige specialer, som også har krav på tilstrækkeligt kvalificerede bedømmelser ved klagesager. Her skylder vi alle en stor tak til overlægerne Trine Torfing og Lene Bak (begge OUH), som har kæmpet sig vej ind på kontorgangene og, som jeg forstår det, har haft en rigtig god drøftelse med relevante personer i Patientombuddet. Det er en sag, jeg gerne vil følge tæt og give al den opbakning, jeg kan. Herudover skal fremhæves det meget store arbejde, der er lagt fra medlemmer i MuskRad i forhold til det radiologiske indhold i Nationale Kliniske Retningslinjer bl.a. omhandlende meniskpatologi og nyopståede lænderygsmerter. Her skal lyde en tak til overlægerne Akram Delfi (HEH), Lone Morsel-Carlsen (BBH), Karen-Lisbeth Dirksen (NOH) og Zoreh Rasti (BFH), Lene Bak og Trine Torfing, som de seneste år har lagt et stort arbejde i NKR regi. Det er i særklasse vigtigt, at vi får sat et radiologisk aftryk på retningslinjerne for muskuloskeletale problemstillinger, og jeg ser gerne, at MuskRad medlemmer også i fremtiden tager del i arbejdet.

Et andet og meget vigtigt udvalgsarbejde pågår omkring en dansk model for certificering af muskuloskeletale radiologer. Her blev ved sidste møde i foreningen nedsat et ”uddannelsesudvalg”, som fik til opgave at følge op på det allerede i forvejen store arbejde fra overlæger Christa Bluhme og Inger Fogs side med oversættelse af curriculum fra ESSR til en dansk udgave. Udvalget har for ganske nylig haft deres første møde, hvor der blev udfærdiget en spændende skitse for en ”dansk model” bl.a. baseret på supervision ud fra en checkliste indeholdende de nødvendige muskuloskeletale emner, en MSK radiolog må forventes at mestre. Modellen skal givetvis finpudses, men det er en stor glæde, at vi er kommet i gang med processen. Jeg mener personligt, at det er helt tvingende nødvendigt, at vores kundskaber og ekspertise kan matche de kliniske muskuloskeletale specialer. Da specialernes krav til detaljegraden og nøjagtigheden i vores beskrivelser er for opadgående, er en målrettet faglig indsats fra vores side påkrævet. I modsat fald udvandes vores berettigelse og i yderste instans risikerer vi indenfor visse områder, at blive vraget som samarbejdspartnere. Vi må ikke glemme, at andre faggrupper er begyndt at varetage muskuloskeletale radiologiske opgaver i et stadig større omfang. Her tænker jeg naturligvis på beskrivende radiografer og sonografer. For nylig blev jeg opmærksom på, at man visse steder i landet barsler med beskrivelse af MR columna udført af kiropraktorer. Vi kan nok ikke vende den udvikling, men jeg mener, at vi bør være årvågne og opmærksomme på, at kvaliteten og fagligheden ikke forringes ved disse tiltag. Her må hensynet til vores patienter veje tungt. Ingen tvivl om, at de andre faggrupper kan blive dygtige indenfor det afgrænsede felt, de nu beskæftiger sig med, men de vil og bør ikke kunne matche en veluddannet muskuloskeletal radiolog.

Jeg mener, at vi skal være ambitiøse og sætte baren højt for vores faglighed. Det indbefatter også forskning. I min optik er faglig udvikling og forskning nært knyttede størrelser. Jeg kan derfor kun opfordre til, at man som muskuloskeletal radiolog deltager i forskning i det omfang, det overhovedet er muligt. I et så relativt lille geografisk område som Danmark, mener jeg også, at det er nødvendigt med samarbejde omkring både faglig udvikling og forskning på tværs af bælterne. Det er MuskRad et godt eksempel på, men jeg ser gerne, at det landsdækkende samarbejde udvides også i det daglige f.eks. via videokonferencer. Hvis vi løfter i flok og besidder de nødvendige ambitioner, har dansk muskuloskeletal radiologi alle muligheder for at markere sig både nationalt og internationalt. Jeg fornemmer et rigtig godt momentum for subspecialet, og det håber jeg, at medlemmerne vil være med til at udnytte i årene fremover.

Med tak for det ærefulde hverv som ny formand,

Philip Hansen